Lämmitä puulla, suojaa putkia ja pyykkää leudommalla. Pakkaspäivien ei tarvitse käydä kalliiksi kotitaloudelle.

Yllä oleva sääennuste kertoo karua kieltään: nyt on Suomessa kylmä. Tämä tarkoittaa etenkin omakotitalossa asuvalle tuntuvaa lisää sähkölaskuun.

Seuraavat neljä seikkaa kannattaa muistaa ja tarkistaa, mikäli haluat säästää muutaman euron.

1. Puulämmitys lisää lämpöä ja säästää sähköä

Puulämmityksellä voi säästää sähköä parhaimmillaan useiden kymmenien eurojen edestä. Puuta polttamalla saa myös lisättyä lämpöä kylminä pakkaspäivinä.

Takkaa ei kuitenkaan kannata päistikkaa tuikata tuleen. Tulisijan ylilämmittäminen voi aiheuttaa ikäviä vahinkoja ja pahimmillaan jopa tulipalon. Jos takkaa käyttää harvakseltaan, kannattaa lämmittäminen aloittaa rauhallisesti.

Puuta polttamalla saa lisättyä lämpöä, mutta hormin kunto kannattaa tarkistaa ennen tulisijan sytyttämistä­

Mahdolliset halkeamat hormissa kannattaa tarkistaa ennen lämmittämistä, ettei lämpö pääse johtumaan rakenteisiin ja aiheuttamaan palovaaraa. Mikäli hormin nuohoamisesta taas on kulunut enemmän kuin vuosi, on tarpeen poistaa liika noki. Se vähentää nokipalon vaaraa.

– Nuohoamiskerrat ja huoltokäynnit on hyvä merkata ylös. Silloin kutakuinkin pystyy arvioimaan, millaisessa kunnossa takka ja hormi ovat, jos käyttö on ollut vähäistä, Suomen Omakotiliitto ry:n toiminnanjohtaja Kaija Savolainen sanoo.

Varovaisuus on edelleen valttia, kun hyödyntää puulämmitystä useamman päivän ajan. Hormi on tällöin koetuksella ja rakenteet voivat kärsiä ylettömästä lämmöstä. Myös nokipalon uhka kasvaa hormin käydessä kuumana pidemmän aikaa. Niinpä tulisijan lämpötilaa ja hormin pintalämpötilaa on syytä tarkkailla. Muuratun hormin pintalämpötila saisi olla maksimissaan 80– 85 astetta.

2. Kaikkien huoneiden ei tarvitse hohkata lämpöä, mutta kylmäksi rakennusta ei kannata päästää

Lämpötilaa on myös mahdollista alentaa ja siten säästää sähköä. Esimerkiksi autotallin, tuulikaapin ja varastotilojen lämpötilan voi laskea 7– 12 asteeseen. Täysin kylmäksi tiloja ei kuitenkaan kannata laittaa. Pakkanen saattaa silloin purra putkistoon ja aiheuttaa vesivahinkoja.

Erityisesti vanhassa talossa on syytä suojata paikallisilla lisälämmittimillä vesimittaritila ja vesijohdon läpivientipaikka. Kylmän johtuminen talon rakenteissa ja ilmavuodot voivat paikallisesti aiheuttaa jopa jäätymisvaaran.

3. Ilmalämpöpumppua ei ole syytä sammuttaa, vaikka pakkanen kiristyisi

Ilmalämpöpumppua voi nykytiedon mukaan käyttää myös kovemmilla pakkasilla. Pääsääntöisesti etenkään uusia laitteita ei tarvitse sulkea ollenkaan. Ennen vuotta 2010 valmistettujen ilmalämpöpumppujen käyttöohjekirjasta kannattaa silti tarkistaa, miten niitä suositellaan käytettävän kovilla pakkasilla. Jos pumppu taas on ollut suljettuna, ei sitä kannata kovalla pakkasella käynnistää lainkaan.

Ilmalämpöpumppu voi myös reagoida puulämmitykseen siten, että se alkaa jäähdyttää ilmaa. Tällöin on tarpeen säätää pumpun asetukset oikein.

4. Kotitöitä voi lykätä leudommille päiville

Jos pyykkiä ei ole aivan pakko pestä pahimpina pakkaspäivinä, sitä kannattaa siirtää leudompaan ajankohtaan.­

Kaija Savolainen muistuttaa, että kotiaskareiden ajoittamisella voi myös säästää pakkaspäivien sähkölaskussa.

– Pyykkipäivän voi pitää pakkaspäivien jälkeen, jos puhtaasta pyykistä ei juuri nyt ole pulaa. Lisäksi asiat voi tiskata käsin, ellei niitä ole röykkiöksi asti.